སྐབས་དེར་པཎ་ཆེན་སྐུ་ཕྲེང་བཅུ་བ་མཆོག་སྐུ་འཚོ་བཞུགས་ཡིན་སྟབས།པཎ་ཆེན་རིན་པོ་ཆེ་ཡི་སྐུ་ཚ་རེབ་གོང་རོང་བོ་དགོན་པའི་ཨ་ལགས་གཡེར་གཤོངས་ཆོས་པ་རིན་པོ་ཆེ་སོགས་ཀྱིས་པཎ་ཆེན་རིན་པོ་ཆེ་ལ་ཡར་ཞུ་བྱས་སྐབས་ཀྱང་།པཎ་ཆེན་རིན་པོ་ཡིས་ཀྱང་དེང་སང་ཀྲུང་དབྱངས་ཀྱི་མིག་ནང་དུ་རེབ་གོང་ཚེར་མ་རྩུབ་པོ་བཞིན་མཐོང་གི་འདུག་ལ།ཀྲུང་དབྱངས་ཀྱིས་ད་རུང་༼ལྷ་ས་ནས་འབྲུག་གྲགས་ན་རེབ་གོང་ནས་ཆར་བ་གཏོང་གི་འདུག་༽ཟེར་ནས་ལྟ་སྟངས་ཁྱོན་ནས་ཡག་པོ་མི་འདུག་གསུངས་སོང་ཅེས་རེབ་གོང་ཡུལ་དུ་ཁྱབ་བརྡལ་དུ་ཕྱིན་ཡོད།དེ་ལྟ་ན་ཡང་།ཁོང་གཉིས་ལ་ཁྲིམས་ཐག་མ་བཅད་པའི་སྔོན་ལ།པཎ་ཆེན་རིན་པོ་ཆེ་ཡིས་མཚོ་སྔོན་སྤྱི་བདེ་ལས་ཁུང་གི་མགོ་ཁྲིད་གཙོ་བོ་བློ་བཟང་སྙན་གྲགས་ལགས་ལ་བཀའ་གནང་སྟེ།དཔའ་ངར་ལྡན་པའི་འདས་པོ་སྤྱང་སྐྱའི་དགེ་འདུན་རྒྱལ་མཚན་དང་ཆུ་སྐྱེས་དཔལ་བཟང་གཉིས་བཙོན་གྲོལ་བཏང་།ཁོ་རང་གཉིས་རེབ་གོང་ཁུལ་ཐོག་གི་བཙོན་ཁང་ནང་ཡོད་དུས།རེབ་གོང་ཁུལ་ཐོག་གི་ཉེན་རྟོག་ལས་ཁུང་གི་མགོ་ཁྲིད་ནོར་བུ་ཟེར་བ་དེ་རེད་ཟེར།འདས་པོ་ནོར་བུའི་སེམས་ནས་ཁོང་གཉིས་ལ་ང་ཚོའི་འདོད་ཚུལ་གཅིག་རེད་ཅེས་གསུངས་སོང་་ཟེར།རྗེས་ནས་སྐད་ཆ་གསལ་བོར་གོ་ཐོས་ཞིག་ལ།༼ལྷ་ས་ནས་འབྲུག་གྲགས་ན་རེབ་གོང་ནས་ཆར་བ་གཏོང་།༽ཟེར་བའི་སྐད་ཆ་འདི་བཤད་མཁན་ནི།༡༩༨༧ལོར་བོད་རང་སྐྱོང་ལྗོངས་ཀྱི་འགོ་ཁྲིད་གཙོ་བོ་དང་དེང་སང་རྒྱ་ནག་གི་སྲིད་འཛིན་ཟུར་བ་༼ཧོའུ་ཆིན་ཐོའོ༽ཡིས་བཤད་པ་རེད་ཟེར།